SGF วอลุ่มหนา-พุ่งแรง 8% คาดเก็งกำไรทางเทคนิค-แผนล้างขาดทุนสะสมเกลี้ยง 54.52 ลบ.
SGF วอลุ่มหนา-พุ่งแรง 8% คาดเก็งกำไรทางเทคนิค-แผนล้างขาดทุนสะสมเกลี้ยง 54.52 ลบ. โดย ณ เวลา 10.50 น. ราคาหุ้นอยู่ที่ระดับ 1.41 บาท บวก 0.11 บาท หรือ 8.46% ด้วยมูลค่าซื้อขาย 68.31 ล้านบาท
23 ส.ค. 2561

ผู้สื่อข่าวรายงานว่า บริษัท เอสจีเอฟ แคปปิตอล จำกัด (มหาชน) หรือ SGF ณ เวลา 10.50 น. ราคาหุ้นอยู่ที่ระดับ 1.41 บาท บวก 0.11 บาท หรือ 8.46% ด้วยมูลค่าซื้อขาย 68.31 ล้านบาท คาดเก็งกำไรทางเทคนิคหลังเป็นขาลงมานาน อีกทั้งรับแผนงานเตรียมล้างขาดทุนสะสมให้เกลี้ยงทำให้นักลงทุนมั่นใจธุรกิจ

โดยวานนี้(22ส.ค.)นายวิวัฒน์ วิฑูรย์เธียร ประธานเจ้าหน้าที่บริหาร เปิดเผยว่า บริษัทอยู่ระหว่างดำเนินการแก้ไขส่วนต่ำมูลค่าหุ้นและล้างขาดทุนสะสม หลังจากที่ประชุมวิสามัญผู้ถือหุ้น ครั้งที่ 2/2561 ได้อนุมัติการรวมหุ้นและปรับทุน โดยเมื่อครบกระบวนการแล้วหากคำนวณจากงบไตรมาส 1/61 จะเหลือผลขาดทุนสะสม 54.52 ล้านบาท ซึ่งไตรมาส 2/61 บริษัทมีกำไร  99.76  ล้านบาท ทำให้บริษัทฯสามารถล้างขาดทุนสะสมที่คงเหลืออยู่ได้ทั้งหมดในทันที
สำหรับผลประกอบการไตรมาส 2/61 พลิกมาเป็นกำไร จากช่วงเดียวของปีก่อนที่ขาดทุน 92.13  ล้านบาท โดยผลกำไรมาจากทั้งการชำระหนี้ และการเติบโตอย่างมากจากรายได้ของสินเชื่อรายย่อย
ส่วนแนวโน้มผลประกอบการช่วงครึ่งหลังของปีนี้ บริษัทมั่นใจว่าจะเติบโตอย่างดี เนื่องจากธุรกิจสินเชื่อรายย่อยได้รับการตอบรับที่ดีและขณะนี้ฐานลูกค้าเริ่มส่งสัญญาณขยายตัวอย่างต่อเนื่อง  โดยไตรมาส 2/61 มียอดปล่อยสินเชื่อรายย่อย 301.83 ล้านบาท สูงขึ้นกว่าไตรมาส 1/61 ที่ปล่อยได้ 122.32 ล้านบาทมาก
ขณะที่สามารถควบคุมหนี้เสียให้อยู่ในระดับต่ำ 3-4% ทำให้คาดว่าในสิ้นปีนี้ยอดปล่อยสินเชื่อใหม่มีโอกาสทะลุเป้า 1,000 ล้านบาทได้ไม่ยากนัก โดยจะเป็นการเติบโตด้วยคุณภาพลูกหนี้ที่ดีเช่นเดิม
 
 